ЕДНА ЛЕГЕНДА СИ ОТИВА: НЕШКА РОБЕВА ПРИКЛЮЧИ С ГИМНАСТИКАТА!
Легендарната треньорка Нешка Робева повече няма да се занимава с художествена гимнастика. Това стана по време на телевизионно интервю. В прав текст Нешка обяви историческото си решение. "Аз повече нямам място в този спорт. Не обвинявам никого. Вярващ човек съм. Имам много талантливи деца, включително и в Левски. Бях решила следващи четири години да ги посветя на две от тях, но не било писано", каза емоционално Нешка Робева, която припомни и думи на пророчицата Ванга. Тя й била казала, че ще бъде треньор точно 25 години. "Така и стана. Отстраниха ме на 25-ата година. Вярвам, че има съдба. Мисля, че успехите ще продължат. Народът е казал - където е текло, пак ще тече. С Нешка или без Нешка Робева колелото върви напред. Аз няма да бъда прът в него", завърши Робева. На последното общо събрание на БФ Художествена гимнастика тя не попадна в новия управителен съвет, пише офнюз.бг. Последва размяна на реплики с президента на федерацията Илиана Раева, а Робева нарече делегатите овчедушни. "Извинявам им се. Те не заслужават това. Просто са продукт на нашето време. Те са част от един народ, който е обезверен, смазан и изплашен", каза смирено Нешка Робева.